Paine steun Smith se kleim op kapteinskap | Netwerk24
Takealot waarsku verbruikers teen 'n kennisgewing wat die ronde doen waarvolgens verbruikers 'pryse kan wen'.
Die Suid-Afrikaanse operaster Pretty Yende sê sy is "steeds geskok" nadat sy beweerde polisiegeweld op die Charles de Gaulle-lughawe in Parys, Frankryk, oorleef het.
Kaapstad-opera en die KFO kon net die eerste uitvoering van 'Die pêrelvissers' aanbied voordat die koronavirus weer sy wurggreep op teaterproduksies verstewig het.
Tim Paine, kaptein van Australië se toetskrieketspan, ondersteun Steve Smith om hom te vervang wanneer die tyd ryp is vir 'n verandering van leierskap.
Tim Paine (links) sê hy sal Steve Smith (regs) ondersteun indien hy weer in aanmerking kom vir die kapteinskap. Foto: Getty Images
Paine het Smith opgevolg as kaptein in 2018 nadat die kolwer vir 12 maande uit internasionale krieket geskors is en vir twee jaar verbied is om enige leierskapsrolle te beklee weens sy rol in die balpeuterskandaal teen Suid-Afrika.
Smith het in Maart gesê hy sal die kapteinskap weer met albei hande aangryp indien hy die kans sou kry en volgens Paine verdien hy die geleentheid om oorweeg te word.
"Ek dink so. Uiteraard neem ek nie die besluit nie, maar die tyd wat ek onder Steve as kaptein gespeel het, was uitstekend," sê hy.
"Hy is beslis wat taktiek betref een van die beste. Ja, ek sou hom ondersteun as hy weer die pos kry."
Steve Smith is een van die wêreld se voorste kolwers. Foto: Getty Images
Verskeie kenners en voormalige spelers meen Smith moet heraangestel word en het 'n beroep gedoen dat die 36-jarige Paine die leisels moet neerlê ná die Aussies se skok-reeksnederlaag van 1-2 teen 'n verswakte Indië.
Paine is nie van plan om eenkant te staan nie, maar het voorheen gesê hy oorweeg dit om uit te tree indien sy span Engeland in die 2021-'22-As-reeks oorheers.
"As ek voel die tyd is reg en ons het die Pommies met 5-0 geklop, dit sal 'n wonderlike manier wees om te groet," sê hy.
"Maar dit mag dalk 'n baie mededingende reeks wees en dalk jaag ons 300 op die laaste dag en my telling is 100 nie uit nie en ek moker die wenlopies – en dan sal ek dalk aanbly."
Min spelers het 'n beter getuigskrif om Paine op te volg as die 31-jarige Smith. Hoewel sy leierskapsverbod in Maart 2020 verstryk het, is hy sedertdien op verskeie geleenthede oor die hoof gesien.
Die snelbouler Pat Cummins is die onderkaptein van die toetsspan.
Trevor Hohns, voorsitter van die Aussie-keurders, het in November gesê Smith sal waarskynlik in aanmerking kom om Paine op te volg, maar die keurders het dit nog nie bespreek nie. – Reuters